Diari Oficial de la Generalitat Valenciana


Sumari del DOGV 4130, del 19-11-2001 (2001/11930)

RESOLUCIÓ de 13 de novembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, en matèria d'habitatge.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4130

Data del DOGV
:   19-11-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/11887


Data del document
:   13-11-2001

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria de Benestar Social
    * Institut Valencià de la Joventut Generalitat Jove
    * habitatge
    * cooperació administrativa
    * administració central
    * jove

RESOLUCIÓ de 13 de novembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, en matèria d'habitatge. [2001/X11123]
  
Subscrit, després de la tramitació prèvia reglamentària, entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, el 27 de juliol de 2001, un Conveni de col·laboració en matèria d'habitatge, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0649/2001, i que figura com a annex d'aquesta resolució.
  
València, 13 de novembre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, en matèria d'habitatge
  
A València, el dia 27 de juliol de 2001.
  
Reunits
  
D'una banda, la Il·lma. Sra. Elena Azpiroz Villar, sense obligació de manifestar les seues circumstàncies personals per comparéixer-hi en l'exercici del seu càrrec.
  
I, d'una altra, l'Il·lm. Sr. Carlos Mazón Guixot, sense obligació de manifestar les seues circumstàncies personals per comparéixer-hi en l'exercici del seu càrrec.
  
Intervenen
  
D'una banda, la Il·lma. Sra. Elena Azpiroz Villar, com a directora general de l'Instituto de la Juventud, nomenada pel Reial Decret 492/1999 de 18 de març (Boletín Oficial del Estado núm. 67, de 19 de març), en nom i representació de l'administració General de l'Estat ?Instituto de la Juventud?, en exercici de les facultats que li confereix l'article 6.2 del Reial Decret 2614/1996, de 20 de desembre.
  
I, d'una altra, l'Il·lm. Sr. Carlos Mazón Guixot, com a director general de l'Institut Valencià de la Joventut de la Generalitat Valenciana, nomenat pel Decret 119/1999, de 30 de juliol, del Govern Valencià (Diari Oficial de la Generalitat Valenciana núm. 3.551, de 2 d'agost de 1999), en nom i representació de l'Institut Valencià de la Joventut (d'ara endavant, IVAJ), de conformitat amb les competències que li concedeix la Llei 4/1989, de 26 de juny, sobre l'Institut Valencià de la Joventut, especialment autoritzat per a la firma del present Conveni per acord del Govern Valencià de 26 de juliol de 2001.
  
Ambdues parts es reconeixen mútua capacitat per a obligar-se i convindre, i
  
Exposen
  
Que la Constitució espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural».
  
Que els poders públics, d'acord amb l'article 47 de la Constitució, promouran les condicions necessàries per al gaudi d'un habitatge digne i adequat per part de tots els espanyols.
  
Que els joves constitueixen un sector especialment afectat per dificultats d'accés a l'habitatge, siga en règim de propietat siga en règim d'arrendament.
  
Que, davant del que s'ha dit, tant l'administració de la Generalitat Valenciana com l'administració Central de l'Estat estan afectades pels mandats constitucionals expressats en els paràgrafs anteriors. Que són títol competencial suficient per a legitimar el Conveni, les clàusules del qual es concretaran més endavant, l'article 31.25 de l'Estatut d'Autonomia de la Comunitat Valenciana i, en relació amb l'administració Central de l'Estat, la reiterada doctrina del Tribunal Constitucional que habilita l'administració General de l'Estat per a l'exercici de les competències sectorials que li són pròpies, en la mesura que puguen ser utilitzades per a la promoció de la joventut.
  
Que, tenint en compte que el principal problema de la joventut de hui, conseqüència de la crisi econòmica i de les dificultats d'inserció laboral, és el de l'autonomia personal, són majoria els joves que en retarden l'eixida del lloc d'origen, sobretot, per la falta de recursos econòmics en no disposar d'una ocupació que els permeta independitzar-se; però, també, per les dificultats que actualment existeixen a moltes ciutats espanyoles a l'hora de trobar un habitatge en condicions accessibles per a l'economia precària de la joventut.
  
Que ambdues institucions tenen l'objectiu comú de promoure actuacions que contribuïsquen a afavorir l'accés a l'habitatge de la joventut.
  
Que, en l'actualitat, algunes qüestions d'indubtable transcendència social, com ara el problema de l'habitatge per a joves, demanden programes d'actuació prioritària i d'àmplia perspectiva.
  
Que entre els objectius de la nova política de l'Instituto de la Juventud s'inclou el d'afavorir l'autonomia personal dels i de les joves mitjançant la integració social i laboral, i l'accés a l'habitatge.
  
Que un dels objectius de l'IVAJ és promoure l'accés a l'habitatge dels joves i les parelles que inicien el camí de la seua autonomia personal, i també facilitar l'accés a condicions de residència dignes dels joves desplaçats a les grans ciutats de la Comunitat Valenciana durant el període escolar.
  
Que, a més a més, la política de l'Instituto de la Juventud es centra a fomentar la cooperació interadministrativa i a buscar la convergència en tot allò que siga beneficiós per a la joventut. Per la qual cosa cal afavorir actuacions conjuntes que aborden temes que afecten els i les joves i que requereixen un tractament global.
  
En conseqüència, les parts acorden subscriure el present Conveni de col·laboració d'acord amb les següents
  
Clàusules
  
Primera
  
El present Conveni té per objecte la realització de les accions que tot seguit s'indica:
  
I. Desenvolupament d'un servei d'informació i assessorament directe i àgil sobre allotjament per a joves.
  
Per a això es crearà la infraestructura humana, tècnica i material que calga per tal de disposar d'un sistema d'informació directa que proporcionarà suport jurídic i tècnic sobre habitatges (autoconstrucció d'habitatges, promoció d'habitatges en lloguer i cooperatives d'habitatges per a joves...).
  
II. Posada en marxa d'una borsa d'habitatge jove en lloguer per tal de ser oferida als joves, desenvolupant uns serveis que faciliten un sistema de lloguer (per davall del preu mitjà del mercat) amb les suficients garanties i avantatges econòmics, jurídics i tècnics per a xicotets propietaris i joves arrendataris, i que proporcionen assessorament jurídic en aquesta matèria.
  
III. Per a cada un dels pisos llogats a través d'aquest projecte es destinaran dues assegurances: una de multirisc de la llar i una de caució per a impagament de rendes.
  
IV. Programa de formació que serà impartit a les dues persones que la Comunitat Autònoma pose a disposició del Programa per a la seua posada en marxa i desplegament.
  
Segona
  
Per a la realització d'aquest Programa les parts firmants del present Conveni es comprometen a allò que s'indica tot seguit:
  
1r. L'Instituto de la Juventud, a càrrec del número econòmic 12.255.151 H. 226.10 del seu vigent pressupost, del qual hi ha romanent suficient, abonarà les despeses que es produïsquen per:
  
1. La cobertura de l'assegurança multirisc de la llar: 23.687.563 PTA (90.151,82 euros). La prima per a cada una de les pòlisses serà de 9.000 PTA (54,09 euros).
  
2. La cobertura de l'assegurança de caució: 83.916.372 PTA (120.202,42 euros). La prima de cada una de les pòlisses serà com a màxim el 3% de la renda anual de cada contracte.
  
3. La realització dels cursos de formació, assessorament, gestió tècnica i seguiment del Programa: 7.650.000 PTA (45.977,43 euros)
  
Aportació total de l'Instituto de la Juventud: 09.052.708 PTA (256.331,66 euros).
  
Aquesta quantitat és global per a totes les administracions públiques incorporades al Programa Borsa d'habitatge Jove en Lloguer.
  
2n. L'IVAJ es compromet a arbitrar les mesures i el personal necessari per a la posada en marxa d'una «Borsa d'habitatge Jove en Lloguer», d'acord amb l'estructura següent:
  
A. Informació/Recepció:
  
- recepció de sol·licitants
  
- informació sobre el Programa
  
- tractament informàtic
  
B. Captació d'habitatges:
  
- coneixement del mercat
  
- propaganda pròpia
  
- premsa especialitzada
  
- entrevista propietaris
  
- inventaris
  
C. Oferta d'habitatges:
  
- selecció de demandants
  
- visita als habitatges
  
- seguiment
  
D. Coordinació:
  
- legislació bàsica sobre lloguers
  
- contractes i documentació diversa
  
- fiances
  
- assegurances
  
- informes
  
A més a més, l'IVAJ posarà a disposició del Programa un local situat al carrer Gregorio Gea, núm. 27-baixos, 46165 València, amb la corresponent dotació tant informàtica i de mobiliari com de personal, i també la publicitat necessària per a la suficient difusió del Programa entre la població a què es destina, per a la qual cosa l'IVAJ correrà directament amb les despeses que es produïsquen fins a un màxim de 98.169.611 de pessetes (90.151,82 euros). La dita aportació es farà a càrrec del capítol II, subconcepte pressupostari 22451 del seu pressupost de despeses per a 2001.
  
Tercera
  
Per a un millor desplegament del present Conveni, l'IVAJ firmarà, si així ho determina, acords relacionats amb aquest Programa amb ajuntaments i/o entitats de dret públic o privat que, a parer de l'IVAJ, pogueren convindre als fins del Programa.
  
Quarta
  
En totes aquelles accions a què es refereix el present Conveni que impliquen difusió, siga impresa siga per qualsevol altre mitjà, i en què figure el logotip de l'Institut Valencià de la Joventut de la Generalitat Valenciana, s'hi haurà d'incorporar de forma visible el logotip institucional del Ministeri de Treball i Afers Socials (Instituto de la Juventud).
  
Cinquena
  
Es constitueix una Comissió de seguiment i control per portar a terme les funcions que s'inclouen en el present Conveni i, en especial, les de supervisió i avaluació de les accions que s'hi reflecteixen.
  
La Comissió estarà composta per dos representants de cada institució.
  
Sisena
  
El present Conveni entrarà en vigor a partir de la data de la seua signatura i estarà vigent fins a l'acabament de 2001. Per tal de donar continuïtat a aquest Conveni, es firmarà, a finals de 2001, un protocol entre les institucions firmants del present Conveni, sempre que persistisquen els fins que n'han motivat la subscripció i, així mateix, que es dispose de les dotacions pressupostàries corresponents, després que es complisquen en cada cas les exigències de l'ordenament jurídic d'obligada observança per part de les dues Institucions. Cada Protocol establirà les activitats a realitzar, i també els mitjans de tota mena que en calguen per a l'execució, i especificarà les aportacions de cada una de les parts.
  
Setena
  
L'incompliment per qualsevol de les parts firmants del que preveuen les clàusules d'aquest Conveni n'implicarà la rescissió, després de la denúncia que prèviament s'haurà de notificar a l'altra part amb una antelació de quinze dies.
  
Huitena
  
El present Conveni té naturalesa juridicoadministrativa, per la qual cosa la jurisdicció contenciosa administrativa serà la competent per a conéixer de tots els litigis que puguen derivar-se del Conveni.
  
I, perquè així conste, en prova de conformitat amb l'anterior, les parts firmen el present Conveni al lloc i en la data susdits, en tres exemplars que en donen fe.
  
Per l'Instituto de la Juventud,
  
ELENA AZPIROZ VILLAR
  
Per l'Institut Valencià de la Joventut,